**IZVJEŠĆE O RADU LITERARNO-NOVINARSKE DRUŽINE**

**U ŠK. GOD. 2014./2015.**

## U šk. godini 2014./2015. literarno-novinarska družina brojila je jedaneast članova; sedam ih je redovito dolazilo, a četiri povremeno. Najaktivnije su bile učenice petog i šestog razreda, dok su se učenice sedmog i osmog razreda povremeno uključivale na moj zahtjev.

## Glavni cilj naše družine je izrada školskog lista. Oko toga smo imali dosta posla. Učenice su se posebno veselile članku *moda* jer su one opet bile manekenke u trgovini *Mana Moda* u Đurđevcu. Javili su se i neki dječaci, od kojih je s nama išao Luka Plazek, kojeg posebno pohvaljujem (inače nije član naše družine). Nažalost, ove školske godine zbog nedostatka financijskih sredstava školski list nije tiskan, nego je samo objavljen na školskim web stranicama u digitalnom obliku.

## U rujnu smo čitali poeziju Frana Galovića i pripremali se za *Galovićevu jesen*. Klara Benšić je bila voditeljica programa za Dan kruha koji se održao za Lukovo 18. listopada u župnoj crkvi sv. Luke.

## Pripremali smo veći igrokaz za božićnu priredbu. Naša literarno-novinarska se pomalo pretvorila u veliku dramsku jer smo većinu vremena ove šk. godine iskoristili za glumu i recitacije. Najviše učenika radije glumi, nego da piše pjesme i sastavke. S velikim veseljem su sve učenice petog i šestog razreda sudjelovale u pisanju i pripremanju božićnog igrokaza *Doček Nove godine u obitelji Štrikarić*. Glavninu teksta napisale su učenice šestog razreda (najviše Ozana Špoljar), a završni dio osmislila je Klara Benšić. Trebale su nam i muške uloge pa su se tu rado uključili i dječaci iz šestog razreda (koji inače nisu zapisani članovi družine) Marko Švaco, Filip Markov, Luka Plazek i Matija Miklić (njih također pohvaljujem).

U siječnju je učenica Josipa Goll svojim literarnim radom *Hrabra Samanta* sudjelovala na međuopćinskom susretu LiDraNo koji je održan u OŠ Molve.

U veljači smo Dan zaljubljenih obilježili čitanjem ljubavne poezije i organiziranjem već tradicionalne valentinovske pošte. S radosnim nestrpljenjem učenice su razvrstavale poštu po razredima; a kad su je dobili oni kojima je namijenjena, bilo je tu doista svega, možete zamisliti! Paralelno smo intenzivno radili na dovršavanju 14. broja šk. lista koji smo promovirali 6. ožujka u školskoj knjižnici.

Početkom ožujka uz Dan hrvatskog jezika u učionici hrvatskog jezika uredili smo pano. Uslijedile su pripreme za susret literarnih družina *Preradovićev rođendan*, na kojem su četiri učenice (Karmen Miklić, Ozana Šoljar, Lara Živko i Josipa Goll) svojim uspješnim literarnim ostvarajima sudjelovale 27. ožujka 2015. U ožujku smo paralelno pripremali pet točaka (recitacije i dramatizacije) i konferansu za program otvaranja i program zatvaranja 22. državnog Natjecanja iz geografije kojemu je naša škola bila domaćin. Natjacanje se odvijalo 15. - 17. travnja 2015. Osim učenika koji su zapisani članovi družine, tu su sudjelovali i neki drugi učenici; Anita Aurer, Marko Švaco i Filip Markov (6. r.), Marta Mikacinić, Martin Golub i David Sobota (7. r.) te Nikolina Aurer (8. r.) Voditeljice Tea Dautanec i Ena Rončević (8. r.) također su vrlo uspješno odradile svoj dio posla.

Neumorni, aktivni i vrlo zainteresirani učenici krajem travnja i u svibnju odmah su se latili pripremanja programa za Dan škole i to opet – igrokaza. Učenice šestog razreda Antonela Lončar, Ozana Špoljar i Alisa Miklić samoinicijativno su napisale i uvježbale drmasko-scensku igru *Bog poživi frajlicu koja pije kavicu.* Uz Dan škole Antonela Lončar i Filip Markov pokazali su dramatizaciju *Kumica v dučanu*, koju su već lani sami pripremili, ali zbog bolesti nisu to tada mogli izvesti.

S obzirom da je razdoblje od ožujka do lipnja bilo doista krcato svakakvim događanjima, odustala sam od planiranog izleta u Koprivnicu. Morala sam modificirati zacrtani godišnji plan jer je državno Natjecanje iz geografije bilo u travnju, a ne u svibnju kao što sam na početku godine mislila. Nakon što je priredba za Dan škole bila 3.6. uspješno obavljena, 12. lipnja smo si još za kraj priredili mali kino u školi pogledavši igrani film *Lav, vještica i ormar,* prvi dio *Kronike iz Narnije*, inače lektirnog djela za 6. razred.

Kao voditeljica družine, pohvaljujem sve učenike koji se se zapisali kao članovi, ali i ostale koji su se povremeno uključivali. Svi su uglavnom uspješno odradili svoj posao, a najvažnije je da su ga radili s puno žara i radosti.

Voditeljica družine:   
Kristina Domović, učiteljica hrvatskog jezika